32011R0655
L 180/1
SLUŽBENI LIST EUROPSKE UNIJE
28.06.2011.
PROVEDBENA UREDBA VIJEĆA (EU) br. 655/2011
od 28. lipnja 2011.
o prekidu antidampinških mjera koje se primjenjuju na uvoz kumarina podrijetlom iz Narodne Republike Kine
VIJEĆE EUROPSKE UNIJE,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”), a posebno njezin članak 9. i članak 11. stavak 2.,
uzimajući u obzir prijedlog koji je podnijela Europska komisija nakon savjetovanja sa Savjetodavnim odborom,
budući da:
1. POSTUPAK
1.1. Mjere na snazi
(1)
Mjere trenutačno na snazi odnose se na konačnu antidampinšku pristojbu uvedenu Uredbom Vijeća (EZ) br. 654/2008 (2) na uvoz kumarina podrijetlom iz Narodne Republike Kine kako je proširena na uvoz kumarina poslanog iz Indije, Tajlanda, Indonezije i Malezije, bez obzira na to ima li deklarirano podrijetlo iz Indije, Tajlanda, Indonezije i Malezije ili ne, i preuzetu obvezu prihvaćenu od jednog indijskog proizvođača (Atlas Fine Chemicals Pvt. Ltd) (3).
1.2. Pravni razlozi za reviziju
(2)
Komisija je obaviještena da je jedini proizvođač kumarina, koji je činio industriju Unije u ispitnom postupku koji je doveo do uvođenja postojećih mjera, odlučio prekinuti proizvodnju kumarina u Uniji krajem kolovoza 2010.
1.3. Pokretanje postupka
(3)
U skladu s tim, Komisija je, nakon savjetovanja sa Savjetodavnim odborom, putem obavijesti objavljene u Službenom listu Europske unije (4) pokrenula parcijalnu privremenu reviziju ograničenu na aspekte štete antidampinških mjera koje se primjenjuju na uvoz kumarina podrijetlom iz Narodne Republike Kine, kako su proširene na uvoz kumarina poslanog iz Indije, Tajlanda, Indonezije i Malezije, bez obzira na to ima li deklarirano podrijetlo iz Indije, Tajlanda, Indonezije i Malezije ili ne.
(4)
Komisija je o pokretanju revizije ispitnog postupka službeno obavijestila proizvođače iz Unije i predstavnike Narodne Republike Kine. Zainteresirane stranke dobile su priliku iznijeti svoje stavove u pisanom obliku i zatražiti raspravu u roku određenom u obavijesti o pokretanju postupka.
1.4. Proizvod obuhvaćen revizijom
(5)
Proizvod obuhvaćen revizijom je kumarin podrijetlom iz Narodne Republike Kine, koji se trenutačno može razvrstati u oznaku KN ex 2932 21 00 („dotični proizvod”).
2. NALAZI I PREKID POSTUPKA
(6)
Ispitni postupak je potvrdio da je jedini proizvođač iz Unije dotičnog proizvoda za stalno zatvorio svoj proizvodni pogon u kolovozu 2010.
(7)
Komisija smatra da bi ovaj postupak trebalo prekinuti, jer revizija ispitnog postupka nije dovela ni do kakvih razmatranja koja pokazuju da takav prekid ne bi bio u interesu Unije. Zainteresirane stranke obaviještene su na odgovarajući način i dana im je mogućnost da iznesu svoje komentare. Nisu primljeni nikakvi komentari koji ukazuju na to da takav prekid ne bi bio u interesu Unije.
(8)
Komisija stoga zaključuje da bi antidampinški postupak koji se odnosi na uvoz dotičnog proizvoda u Uniju trebalo prekinuti,
DONIJELO JE OVU UREDBU:
Članak 1.
Antidampinške mjere koje se odnose na kumarin, trenutačno razvrstan prema oznaci KN ex 2932 21 00 i podrijetlom iz Narodne Republike Kine, kako su proširene na uvoz poslan iz Indije, Tajlanda, Indonezije i Malezije, bez obzira na to ima li deklarirano podrijetlo iz Indije, Tajlanda, Indonezije i Malezije ili ne, stavljaju se izvan snage, a ispitni postupak koji se odnosi na taj uvoz prekida se.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 28. lipnja 2011.